Tre nordmenn utvist fra Vest-Sahara
Det opplyser Støttekomiteen for Vest-Sahara til NTB. Lise Resvold, Ingar Langli og Matilde Uggerud kom til det omstridte området onsdag for å følge med på demonstrasjonene og snakke med lokalbefolkningen. Torsdag ble de møtt av sivilkledd politi på hotellet hvor de bodde. - De ble bedt om å forlate landet av hensyn til sin egen sikkerhet, sier daglig leder Erik Hagen i Støttekomiteen for Vest-Sahara. Nordmennene skal også ha fått beskjed om at de ville bli pågrepet hvis de ikke gjorde som de fikk beskjed om. Midt på dagen torsdag var de tre på vei ut av Vest-Sahara.De siste ukene har det vært flere større demonstrasjoner i byen El Aaiun i protest mot Marokkos styre i Vest-Sahara. Marokkos krav på området er verken anerkjent av FN eller Den afrikanske union (AU). 25. april besluttet FNs sikkerhetsråd å forlenge mandatet til den fredsbevarende styrken MINURSO, som har ansvar for å overvåke våpenhvilen mellom Marokko og den saharawiske gruppen Polisario. USA og Storbritannia hadde foreslått at FN-styrkene også skulle overvåke menneskerettsbrudd i det omstridte området, men Marokko lykkes i å hindre dette, skriver nyhetsbyrået AFP.Det utløste den siste bølgen med protester, der både demonstranter og politifolk er skadd, ifølge ulike kilder. Menneskerettsgruppa Amnesty International anklaget i slutten av april politiet for overdreven maktbruk for å spre demonstrantene. I helgen deltok over 2000 mennesker i nye demonstrasjoner i El Aaiun, ifølge Det nasjonale Menneskerettighetsrådet i Marokko.
Tre nordmenn er utvist fra Vest-Sahara, hvor det pågår store demonstrasjoner mot de marokkanske okkupasjonsmyndighetene.